CELEX: 32015R0232
Language: mt
Date: 2015-02-13 00:00:00
Title: Regolament ta' Implimentazzjoni tal-Kummissjoni (UE) 2015/232 tat- 13 ta' Frar 2015 li jemenda u jikkoreġi r-Regolament ta' Implimentazzjoni (UE) Nru 540/2011 fir-rigward tal-kundizzjonijiet għall-approvazzjoni tas-sustanza attiva komposti tar-ram  Test b'rilevanza għaż-ŻEE

14.2.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 39/7
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/232
   tat-13 ta' Frar 2015
   li jemenda u jikkoreġi r-Regolament ta' Implimentazzjoni (UE) Nru 540/2011 fir-rigward tal-kundizzjonijiet għall-approvazzjoni tas-sustanza attiva komposti tar-ram
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1107/2009 tal-Parlament Ewropew u tal-Kunsill tal-21 ta' Ottubru 2009 dwar it-tqegħid fis-suq ta' prodotti għall-protezzjoni tal-pjanti u li jħassar id-Direttivi tal-Kunsill 79/117/KEE u 91/414/KEE (1), u b'mod partikolari l-Artikolu 21(3) u l-Artikolu 78(2) tiegħu,
   Billi:
   
               (1)
            
            
               Id-Direttiva tal-Kummissjoni 2009/37/KE (2) inkludiet fiha l-komposti tar-ram bħala sustanza attiva f'Anness I tad-Direttiva tal-Kunsill 91/414/KEE (3), bil-kundizzjoni li l-Istati Membri kkonċernati jiżguraw li n-notifikatur, li fuq talba tiegħu ġew inklużi fl-Anness il-komposti tar-ram jipprovdi aktar informazzjoni ta' konferma dwar ir-riskju minn inalazzjoni u dwar il-valutazzjoni tar-riskju għal organiżmi mhux fil-mira u għall-ħamrija u l-ilma.
            
         
               (2)
            
            
               Is-sustanzi attivi inklużi fl-Anness I tad-Direttiva 91/414/KEE jitqiesu bħala approvati skont ir-Regolament (KE) Nru 1107/2009 u jinsabu elenkati fil-Parti A tal-Anness tar-Regolament ta' Implimentazzjoni tal-Kummissjoni (UE) Nru 540/2011 (4).
            
         
               (3)
            
            
               In-notifikatur issottometta l-informazzjoni addizzjonali f'forma ta' studji dwar ir-riskju minn inalazzjoni u dwar il-valutazzjoni tar-riskju għal organiżmi mhux fil-mira u għall-ħamrija u l-ilma lill-Istat Membru relatur Franza fil-perjodu ta' żmien previst għat-tressiq tagħha.
            
         
               (4)
            
            
               Franza vvalutat l-informazzjoni addizzjonali mressqa min-notifikatur. Hija ressqet il-valutazzjoni tagħha, fil-forma ta' addendum tal-abbozz tar-rapport ta' valutazzjoni, lill-Istati Membri l-oħra, lill-Kummissjoni u lill-Awtorità Ewropea dwar is-Sigurtà fl-Ikel, minn hawn 'il quddiem magħrufa bħala “l-Awtorità”, fit-8 ta' Ġunju 2012.
            
         
               (5)
            
            
               Il-Kummissjoni kkonsultat l-Awtorità li ppreżentat l-opinjoni tagħha dwar il-valutazzjoni tar-riskju tal-komposti tar-ram fit-22 ta' Mejju 2013 (5).
            
         
               (6)
            
            
               Il-Kummissjoni stiednet lin-notifikatur biex jippreżenta l-kummenti tiegħu dwar ir-rapport tar-reviżjoni għall-komposti tar-ram.
            
         
               (7)
            
            
               Fid-dawl tal-informazzjoni addizzjonali pprovduta min-notifikatur, il-Kummissjoni kkunsidrat li l-informazzjoni addizzjonali ta' konferma ma ġietx ipprovduta bis-sħiħ, u li, b'mod partikolari, id-dispożizzjoni speċifika tar-ringiela 277 tal-parti A tal-Anness tar-Regolament (UE) Nru 540/2011 dwar programmi ta' monitoraġġ għall-kontaminazzjoni bir-ram, mhijiex biżżejjed biex tintlaħaq konklużjoni dwar il-valutazzjoni tar-riskju ambjentali.
            
         
               (8)
            
            
               Huwa kkonfermat li s-sustanza attiva komposti tar-ram għandha titqies bħala approvata skont ir-Regolament (KE) Nru 1107/2009. B'mod partikolari, huwa xieraq li jkun meħtieġ li n-notifikatur iressaq quddiem il-Kummissjoni, l-Awtorità u l-Istati Membri, programm ta' monitoraġġ għal żoni fejn il-kontaminazzjoni tal-ħamrija u l-ilma (inklużi d-depożiti) bir-ram hija raġuni għal tħassib jew tista' ssir raġuni għal tħassib, sabiex jiġi verifikat jekk humiex meħtieġa aktar limitazzjonijiet tal-użu bl-għan li jiġu evitati kwalunkwe effetti ambjentali mhux aċċettabbli. Ir-riżultati ta' dak il-programm ta' monitoraġġ għandhom ukoll jiġu ppreżentati.
            
         
               (9)
            
            
               Il-livelli massimi għal ċertu metalli tqal, kif stabbiliti fir-ringiela 277 tal-Parti A tal-Anness tar-Regolament (UE) Nru 540/2011 ġew stabbiliti, bi żball, b'unità ta' kejl żbaljata meta mqabbel ma' dawk li ġew stabbiliti fl-ispeċifikazzjonijiet rispettivi tal-FAO. Għalhekk, il-livell massimu stabbilit fl-Anness għal dak ir-Regolament ta' Implimentazzjoni għandu jiġi kkoreġut.
            
         
               (10)
            
            
               L-Anness tar-Regolament ta' Implimentazzjoni (UE) Nru 540/2011 għandu għalhekk jiġi emendat kif xieraq.
            
         
               (11)
            
            
               L-Istati Membri għandhom jingħataw iż-żmien biex jemendaw jew jirtiraw l-awtorizzazzjonijiet tal-prodotti għall-protezzjoni tal-pjanti li fihom il-komposti tar-ram.
            
         
               (12)
            
            
               Għall-prodotti għall-protezzjoni tal-pjanti li fihom il-komposti tar-ram, meta l-Istati Membri jagħtu xi perjodu ta' grazzja skont l-Artikolu 46 tar-Regolament (KE) Nru 1107/2009, dan il-perjodu għandu jiskadi sa mhux aktar tard minn tmintax-il xahar wara d-dħul fis-seħħ ta' dan ir-Regolament.
            
         
               (13)
            
            
               Il-miżuri previsti f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   Emenda għar-Regolament ta' Implimentazzjoni (UE) Nru 540/2011
   Il-Parti A tal-Anness tar-Regolament ta' Implimentazzjoni (UE) Nru 540/2011 hija emendata skont l-Anness ta' dan ir-Regolament.
   Artikolu 2
   Miżuri tranżizzjonali
   Fejn hu meħtieġ, l-Istati Membri għandhom, b'konformità mar-Regolament (KE) Nru 1107/2009 jemendaw jew jirtiraw l-awtorizzazzjonijiet eżistenti għall-prodotti għall-protezzjoni tal-pjanti li fihom il-komposti tar-ram bħala sustanza attiva sas-6 ta' Settembru 2015.
   Artikolu 3
   Perjodu ta' grazzja
   Kwalunkwe perjodu ta' grazzja mogħti minn Stati Membri b'konformità mal-Artikolu 46 tar-Regolament (KE) Nru 1107/2009 għandu jkun qasir kemm jista' jkun u għandu jiskadi sa mhux aktar tard mis-6 ta' Settembru 2016.
   Artikolu 4
   Id-dħul fis-seħħ
   Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-13 ta' Frar 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 309, 24.11.2009, p. 1.
   
      (2)  Id-Direttiva tal-Kummissjoni 2009/37/KE tat-23 ta' April 2009 li temenda d-Direttiva tal-Kunsill 91/414/KEE biex jiġu inklużi bħala sustanzi attivi l-klormekwat, il-komposti tar-ram, il-propakwiżafop, il-kwiżalofop-P, it-teflubenżuron u ż-żeta-ċipermetrin (ĠU L 104, 24.4.2009, p. 23).
   
      (3)  Id-Direttiva tal-Kunsill 91/414/KEE tal-15 ta' Lulju 1991 li tikkonċerna t-tqegħid fis-suq ta' prodotti għall-protezzjoni tal-pjanti (ĠU L 230, 19.8.1991, p. 1).
   
      (4)  Ir-Regolament ta' Implimentazzjoni tal-Kummissjoni (UE) Nru 540/2011 tal-25 ta' Mejju 2011 li jimplimenta r-Regolament (KE) Nru 1107/2009 tal-Parlament Ewropew u tal-Kunsill f'dak li għandu x'jaqsam mal-lista ta' sustanzi attivi approvati (ĠU L 153, 11.6.2011, p. 1).
   
      (5)  Il-konklużjoni dwar l-evalwazzjoni bejn il-pari tal-valutazzjoni tar-riskju bħala pestiċida tad-dejta ta' konferma ppreżentata għas-sustanza attiva Ram (I), varjanti tar-ram (II) jiġifieri idrossidu tar-ram, ossiklorur tar-ram, sulfat tar-ram tribażiku, ossidu tar-ram (I), taħlita Bordeaux. EFSA Journal 2013;11(6):3235, 40 pp. doi:10.2903/j.efsa.2013.3235. Disponibbli onlajn fuq: www.efsa.europa.eu/efsajournal.htm.
   
      ANNESS
      Fil-Parti A tal-Anness tar-Regolament ta' Implimentazzjoni (UE) Nru 540/2011, ir-ringiela 277 dwar is-sustanza attiva Komposti tar-Ram tinbidel b'dan li ġej:
      
         
                     Numru
                  
                  
                     Isem Komuni,
                     Numri ta' Identifikazzjoni
                  
                  
                     Isem tal-IUPAC
                  
                  
                     Purità
                  
                  
                     Data tal-approvazzjoni
                  
                  
                     Skadenza tal-approvazzjoni
                  
                  
                     Dispożizzjonijiet speċifiċi
                  
               
                     “277
                  
                  
                     Komposti tar-ram:
                  
                  
                      
                  
                  
                      
                  
                  
                     fl-1 ta' Diċembru 2009
                  
                  
                     fil-31 ta' Jannar 2018
                  
                  
                     PARTI A
                     L-użi bħala batteriċida u ta' fungiċida biss jistgħu jkunu awtorizzati.
                     PARTI B
                     Waqt il-valutazzjoni tal-applikazzjonijiet għall-awtorizzazzjoni tal-prodotti għall-protezzjoni tal-pjanti li fihom ir-ram għall-użi għajr dawk tat-tadam fis-serer, l-Istati Membri għandhom joqogħdu partikolarment attenti għall-kriterji fl-Artikolu 4(3) tar-Regolament (KE) Nru 1107/2009 u għandhom jiżguraw li tiġi pprovduta kull data jew informazzjoni meħtieġa qabel ma tingħata awtorizzazzjoni bħal din.
                     Għall-implimentazzjoni tal-prinċipji uniformi kif imsemmija fl-Artikolu 29(6) tar-Regolament (KE) Nru 1107/2009, għandhom jitqiesu l-konklużjonijiet tar-rapport ta' reviżjoni dwar il-komposti tar-ram u b'mod partikolari l-Appendiċi I u II tiegħu, kif iffinalizzat mill-Kumitat Permanenti dwar il-Katina Alimentari u s-Saħħa tal-Annimali fit-23 ta' Jannar 2009.
                     F'din il-valutazzjoni ġenerali, l-Istati Membri għandhom jagħtu attenzjoni partikolari:
                     
                                 —
                              
                              
                                 lill-ispecifikazzjoni tal-materjal tekniku kif manifatturat kummercjalment għandu jkun appoġġat b'dejta analitika xierqa. Il-materjal tat-test użat fil-fajls tat-tossiċità għandu jiġi mqabbel u vverifikat ma' din l-ispeċifikazzjoni tal-materjal tekniku;
                              
                           
                                 —
                              
                              
                                 lis-sikurezza tal-operaturi u l-ħaddiema u jiżguraw li l-kundizzjonijiet tal-użu jippreskrivu l-applikazzjoni ta' tagħmir xieraq ta' protezzjoni personali fejn xieraq;
                              
                           
                                 —
                              
                              
                                 lill-protezzjoni tal-ilma u tal-organiżmi mhux fil-mira. B'rabta ma' dawn ir-riskji identifikati, il-miżuri għat-taffija tar-riskju, bħalma huma ż-żoni ta' paraventu, għandhom jiġu applikati fejn xieraq;
                              
                           
                                 —
                              
                              
                                 lill-ammont tas-sustanza attiva applikat, filwaqt li għandu jiġi żgurat li l-ammonti awtorizzati, f'termini ta' rati u għadd ta' applikazzjonijiet, huma l-minimu meħtieġ biex jitwettqu l-effetti mixtieqa, u li dawn ma jikkawżaw l-ebda effett inaċettabbli fuq l-ambjent meta jitqiesu l-livelli ta' bażi ta' ram fis-sit ta' applikazzjoni.
                              
                           In-notifikaturi għandhom jippreżentaw, lill-Kummissjoni, lill-Awtorità u lill-Istati Membri, programm ta' monitoraġġ għaż-żoni vulnerabbli fejn il-kontaminazzjoni tal-ħamrija u tal-ilma (inkluż tad-depożiti) bir-ram hija raġuni għal tħassib jew tista' ssir raġuni għal tħassib.
                     Dan il-programm ta' monitoraġġ għandu jiġi ppreżentat sal-31 ta' Lulju 2015. Ir-riżultati provviżorji ta' dak il-programm ta' monitoraġġ għandhom jintbagħtu bħala rapport provviżorju ta' monitoraġġ lill-Istat Membru relatur, lill-Kumissjoni u lill-Awtorità sal-31 ta' Diċembru 2016. Ir-riżultati finali għandhom jiġu ppreżentati sal-31 ta' Diċembru 2017.”
                  
               
                     Idrossidu tar-ram
                     Nru tas-CAS 20427-59-2
                     Nru tas-CIPAC Nru 44.305
                  
                  
                     Idrossidu tar-ram (II)
                  
                  
                     ≥ 573 g/kg
                  
               
                     Ossikloridu tar-ram
                     Nru tas-CAS 1332-65-6 jew 1332-40-7
                     Nru tas-CIPAC Nru 44.602
                  
                  
                     Diklorur tar-ram triidrossidu
                  
                  
                     ≥ 550 g/kg
                  
               
                     Ossidu tar-ram
                     Nru tas-CAS 1317-39-1
                     Nru tas-CIPAC Nru 44.603
                  
                  
                     Ossidu tar-ram
                  
                  
                     ≥ 820 g/kg
                  
               
                     Taħlita bordeaux
                     Nru tas-CAS 8011-63-0
                     Nru tas-CIPAC Nru 44.604
                  
                  
                     Mhux allokat
                  
                  
                     ≥ 245 g/kg
                  
               
                     sulfat tar-ram tribażiku
                     Nru tas-CAS 12527-76-3
                     Nru tas-CIPAC Nru 44.306
                  
                  
                     Mhux allokat
                  
                  
                     ≥ 490 g/kg
                     L-impuritajiet li ġejjin huma ta' preokkupazzjoni tossikoloġika u ma għandhomx jaqbżu l-livelli ta' hawn taħt (fi g/g):
                     
                                  
                              
                              
                                 Ċomb massimu 0,0005 g/g ta' kontenut ta' ram;
                              
                           
                                  
                              
                              
                                 Ċomb massimu 0,0001 g/g ta' kontenut ta' ram;
                              
                           
                                  
                              
                              
                                 Arseniku massimu 0,0001 g/g ta' kontenut ta' ram.